Mediaverklaring – ENGLISH BELOW
Agri SA het sy standpunt dat onteiening sonder vergoeding (OSV) ernstige sosio-ekonomiese impakte sal hê, herbevestig. Die gevaar van OSV is veral pertinent in ag genome dat die Grondwetlike Hersieningskomitee na verwagting hul aanbeveling oor 'n wysiging aan artikel 25 van die Grondwet vandeesweek sal finaliseer.
"Dit is nodig dat alle politieke partye en hul verteenwoordigers van die ekonomiese gevolge van OSV bewus is," sê Pierre Vercueil, Agri SA Adjunk-president. "Die impak van so 'n besluit is so verreikend dat die belang van Suid-Afrika bo die van politiekery gestel moet word."
Agri SA het sy siening oor die impak van OSV tydens sy Sentrum van Uitnemendheid: Grond vergadering gister verfyn. Die vergadering gee die geleentheid aan Agri SA lede om aan besprekings deel te neem en insette aan die beleidsbeïnvloeding van Agri SA te lewer.
Studies wys dat die gevolge van OSV 'n kredietafgradering, 'n dieper resessie, reuse kapitaalvlug en groter werkloosheid veral in landelike gebiede, insluit. Verder sal OSV die volhoubare ontwikkeling van nuwe boere onmoontlik maak, omdat die grond geen waarde sal hê waarteen finansiering bekom sal kan word nie. Dit sal dié boere afhanklik van die regering en belastingbetalers maak.
Agri SA het met kommer van die onlangse vergaderings van die Grondwetlike Hersieningskomitee kennis geneem. Die ANC, EFF en UDM lede van die komitee het dit duidelik gemaak dat hulle 'n aanbeveling om artikel 25 se eiendomsklousule te wysig deur sal stoomroller. Dit is ten spyte van ernstige voorbehoude oor die gebrek aan prosedurele nakoming tydens die openbare deelname proses. So 'n reuse besluit kan nie in haas gemaak word nie.
"Enige besluit om veranderings aan die fundamentele reg op eiendom te maak, moet met groot omsigtigheid gedoen word," sê Vercueil. "Ekonomiese groei is wat Suid-Afrika nou meer as ooit nodig het. Die impak van OSV sal die armstes die hardste tref."
Agri SA is van mening dat grootskaalse grondhervorming bespoedig kan word in 'n volhoubare manier sonder om die Grondwet te verander en die ekonomie te skaad.
"Ons sal al ons hulpbronne gebruik om te verseker dat ons sektor en die land nie skade berokken word deur polities-gemotiveerde aanbevelings wat nie in die beste belang van Suid-Afrika is nie."